title: Provedbena uredba Vijeća (EU) 2021/1188 od 19. srpnja 2021. o provedbi članka 2. stavka 3. Uredbe (EZ) br. 2580/2001 o posebnim mjerama ograničavanja protiv određenih osoba i subjekata s ciljem borbe protiv terorizma i o stavljanju izvan snage Provedbene uredbe (EU) 2021/138

text:
                  20.7.2021

                  HR

                  Službeni list Europske unije

                  L 258/14

         PROVEDBENA UREDBA VIJEĆA (EU) 2021/1188
         od 19. srpnja 2021.
         o provedbi članka 2. stavka 3. Uredbe (EZ) br. 2580/2001 o posebnim mjerama ograničavanja protiv određenih osoba i subjekata s ciljem borbe protiv terorizma i o stavljanju izvan snage Provedbene uredbe (EU) 2021/138
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 2580/2001 od 27. prosinca 2001. o posebnim mjerama ograničavanja protiv određenih osoba i subjekata s ciljem borbe protiv terorizma (1), a posebno njezin članak 2. stavak 3.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 5. veljače 2021. donijelo Provedbenu uredbu (EU) 2021/138 (2)
                        1 o provedbi članka 2. stavka 3. Uredbe (EZ) br. 2580/2001 kojim se utvrđuje ažurirani popis osoba, skupina i subjekata na koje se primjenjuje Uredba (EZ) br. 2580/2001 („popis”).

                     (2)

                     Vijeće je svim osobama, skupinama i subjektima za koje je to praktično bilo moguće dostavilo obrazloženja u kojima se objašnjava zašto su uvršteni na popis.

                     (3)

                     Vijeće je putem obavijesti objavljene u Službenom listu Europske unije obavijestilo osobe, skupine i subjekte navedene na popisu da ih je na njemu odlučilo zadržati. Vijeće je također obavijestilo dotične osobe, skupine i subjekte o tome da je moguće zatražiti obrazloženje Vijeća za njihovo uvrštenje na popis ako im ono već nije dostavljeno.

                     (4)

                     Vijeće je popis preispitalo, kako se to zahtijeva člankom 2. stavkom 3. Uredbe (EZ) br. 2580/2001. Vijeće je prilikom tog preispitivanja uzelo u obzir opažanja koja su mu dostavile zainteresirane strane, kao i ažurirane informacije koje je primilo od nadležnih nacionalnih tijela o statusu pojedinaca i subjekata uvrštenih na popis na nacionalnoj razini.

                     (5)

                     Vijeće se uvjerilo u to da su nadležna tijela, kako su navedena u članku 1. stavku 4. Zajedničkog stajališta Vijeća 2001/931/ZVSP (3)
                        1, donijela odluke u pogledu svih osoba, skupina i subjekata navedenih na popisu o tome da su bili uključeni u teroristička djela u smislu članka 1. stavaka 2. i 3. Zajedničkog stajališta 2001/931/ZVSP. Vijeće je također zaključilo da bi se na osobe, skupine i subjekte na koje se primjenjuju članci 2., 3. i 4. Zajedničkog stajališta 2001/931/ZVSP trebale i dalje primjenjivati posebne mjere ograničavanja predviđene u Uredbi (EZ) br. 2580/2001.

                     (6)

                     Popis bi trebalo na odgovarajući način ažurirati, a Provedbenu uredbu (EU) 2021/138 trebalo bi staviti izvan snage,

               DONIJELO JE OVU UREDBU:

            Članak 1.
            Popis predviđen u članku 2. stavku 3. Uredbe (EZ) br. 2580/2001 naveden je u Prilogu ovoj Uredbi.

            Članak 2.
            Provedbena uredba (EU) 2021/138 stavlja se izvan snage.

            Članak 3.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 19. srpnja 2021.

                  Za Vijeće

                  Predsjednik

               J. PODGORŠEK

            (1)  SL L 344, 28.12.2001., str. 70.

            (2)  Provedbena uredba Vijeća (EU) 2021/138 od 5. veljače 2021. o provedbi članka 2. stavka 3. Uredbe (EZ) br. 2580/2001 o posebnim mjerama ograničavanja protiv određenih osoba i subjekata s ciljem borbe protiv terorizma i o stavljanju izvan snage Provedbene uredbe (EU) 2020/1128 (SL L 43, 8.2.2021., str. 1.).

            (3)  Zajedničko stajalište Vijeća 2001/931/ZVSP od 27. prosinca 2001. o primjeni posebnih mjera u borbi protiv terorizma (SL L 344, 28.12.2001., str. 93.).

            PRILOG
            POPIS OSOBA, SKUPINA I SUBJEKATA IZ ČLANKA 1.
            I.   OSOBE

                        1.

                        ABDOLLAHI Hamed (također poznat kao Mustafa Abdullahi), rođen 11.8.1960. u Iranu. Broj putovnice: D9004878.

                        2.

                        AL-NASSER, Abdelkarim Hussein Mohamed, rođen u Al Ihsi (Saudijska Arabija), državljanin Saudijske Arabije.

                        3.

                        AL YACOUB, Ibrahim Salih Mohammed, rođen 16.10.1966. u Tarutu (Saudijska Arabija), državljanin Saudijske Arabije.

                        4.

                        ARBABSIAR Manssor (također poznat kao Mansour Arbabsiar), rođen 6.3.1955. ili 15.3.1955. u Iranu. Državljanin Irana i SAD-a, broj putovnice: C2002515 (Iran); broj putovnice: 477845448 (SAD). Broj nacionalne osobne isprave: 07442833, datum isteka 15.3.2016. (vozačka dozvola SAD-a).

                        5.

                        ASSADI Assadollah, rođen 22.12.1971. u Teheranu (Iran), državljanin Irana. Broj iranske diplomatske putovnice: D9016657.

                        6.

                        BOUYERI, Mohammed (također poznat kao Abu ZUBAIR, također poznat kao SOBIAR, također poznat kao Abu ZOUBAIR), rođen 8.3.1978. u Amsterdamu (Nizozemska).

                        7.

                        EL HAJJ, Hassan Hassan, rođen 22.3.1988. u Zaghdraiyi, okrug Sidon, Libanon, državljanin Kanade. Broj putovnice: JX446643 (Kanada).

                        8.

                        HASHEMI MOGHADAM Saeid, rođen 6.8.1962. u Teheranu (Iran), državljanin Irana. Broj putovnice: D9016290, valjana do 4.2.2019.

                        9.

                        IZZ-AL-DIN, Hasan (također poznat kao GARBAYA, Ahmed, također poznat kao SA-ID, također poznat kao SALWWAN, Samir), rođen 1963. u Libanonu, državljanin Libanona.

                        10.

                        MELIAD, Farah, rođen 5.11.1980. u Sydneyju (Australija), državljanin Australije. Broj putovnice: M2719127 (Australija).

                        11.

                        MOHAMMED, Khalid Shaikh (također poznat kao ALI, Salem, također poznat kao BIN KHALID, Fahd Bin Adballah, također poznat kao HENIN, Ashraf Refaat Nabith, također poznat kao WADOOD, Khalid Adbul), rođen 14.4.1965. ili 1.3.1964. u Pakistanu, broj putovnice 488555.

                        12.

                        ŞANLI, Dalokay (također poznat kao Sinan), rođen 13.10.1976. u Pülümüru (Turska).

                        13.

                        SHAHLAI Abdul Reza (također poznat kao Abdol Reza Shala’i, također poznat kao Abd-al Reza Shalai, također poznat kao Abdorreza Shahlai, također poznat kao Abdolreza Shahla’i, također poznat kao Abdul-Reza Shahlaee, također poznat kao Hajj Yusef, također poznat kao Haji Yusif, također poznat kao Hajji Yasir, također poznat kao Hajji Yusif, također poznat kao Yusuf Abu-al-Karkh), rođen oko 1957. u Iranu. Adrese: 1. Kermanshah, Iran, 2. Vojna baza Mehran, provincija Ilam, Iran.

                        14.

                        SHAKURI Ali Gholam, rođen oko 1965. u Teheranu, Iran.

                  II.   SKUPINE I SUBJEKTI

                        1.

                        „Abu Nidal Organisation” (Organizacija Abu Nidal) — „ANO” (također poznata kao „Fatah Revolutionary Council” (Revolucionarno vijeće Fataha), također poznata kao „Arab Revolutionary Brigades” (Arapske revolucionarne brigade), također poznata kao „Black September” (Crni rujan), također poznata kao „Revolutionary Organisation of Socialist Muslims” (Revolucionarna organizacija socijalističkih muslimana)).

                        2.

                        „Al-Aqsa Martyrs’ Brigade” (Brigada mučenika Al-Aqse).

                        3.

                        „Al-Aqsa e.V”.

                        4.

                        „Babbar Khalsa”.

                        5.

                        „Communist Party of the Philippines” (Komunistička partija Filipina), uključujući „New People’s Army” (Nova narodna vojska) — „NPA”, Filipini.

                        6.

                        „Directorate for Internal Security of the Iranian Ministry for Intelligence and Security” (Uprava za unutarnju sigurnost iranskog Ministarstva obavještajne djelatnosti i sigurnosti).

                        7.

                        „Gama’a al-Islamiyya” (također poznata kao „Al-Gama’a al-Islamiyya”) („Islamic Group” (Islamska skupina) — „IG”).

                        8.

                        „İslami Büyük Doğu Akıncılar Cephesi” — „IBDA-C” („Great Islamic Eastern Warriors Front”) (Fronta ratnika velikog islamskog istoka).

                        9.

                        „Hamas”, uključujući „Hamas-Izz al-Din al-Qassem”.

                        10.

                        „Hizballah Military Wing” (Vojno krilo Hezbolaha) (također poznato kao „Hezbollah Military Wing”, također poznato kao „Hizbullah Military Wing”, također poznato kao „Hizbollah Military Wing”, također poznato kao „Hezballah Military Wing”, također poznato kao „Hisbollah Military Wing”, također poznato kao „Hizbu’llah Military Wing”, također poznato kao „Hizb Allah Military Wing”, također poznato kao „Jihad Council” (Vijeće džihada) (kao i sve jedinice koje su mu podređene, uključujući Organizaciju za vanjsku sigurnost)).

                        11.

                        „Hizbul Mujahideen” — „HM”.

                        12.

                        „Khalistan Zindabad Force” (Snage Khalistan Zindabad) — „KZF”.

                        13.

                        „Kurdistan Workers’ Party” (Kurdistanska radnička stranka) — „PKK” (također poznata kao „KADEK”, također poznata kao „KONGRA-GEL”).

                        14.

                        „Liberation Tigers of Tamil Eelam” (Oslobodilački tigrovi tamilskog Eelama) — „LTTE”.

                        15.

                        „Ejército de Liberación Nacional” („National Liberation Army”) (Nacionalna oslobodilačka vojska).

                        16.

                        „Palestinian Islamic Jihad” (Palestinski islamski džihad) — „PIJ”.

                        17.

                        „Popular Front for the Liberation of Palestine” (Narodna fronta za oslobođenje Palestine) — „PFLP”.

                        18.

                        „Popular Front for the Liberation of Palestine — General Command” (Narodna fronta za oslobođenje Palestine — Glavni stožer) (također poznata kao „PFLP — General Command” (PFLP — Glavni stožer)).

                        19.

                        „Devrimci Halk Kurtuluș Partisi-Cephesi” — „DHKP/C” (također poznata kao „Devrimci Sol” („Revolutionary Left”) (Revolucionarna ljevica), također poznata kao „Dev Sol”) („Revolutionary People’s Liberation Army/Front/Party”) (Narodna oslobodilačka revolucionarna vojska/fronta/stranka).

                        20.

                        „Sendero Luminoso” — „SL” („Shining Path”) (Osvijetljeni put).

                        21.

                        „Teyrbazen Azadiya Kurdistan” — „TAK” (također poznata kao „Kurdistan Freedom Falcons” (Kurdistanski sokoli slobode), također poznata kao „Kurdistan Freedom Hawks” (Kurdistanski jastrebovi slobode)).


title: Provedbena uredba Komisije (EU) 2021/1190 оd 15. srpnja 2021. o utvrđivanju tehničkih specifikacija zahtjeva u pogledu podataka za temu „primjena IKT-a i e-trgovina” za referentnu godinu 2022. u skladu s Uredbom (EU) 2019/2152 Europskog parlamenta i Vijeća (Tekst značajan za EGP)

text:
                  20.7.2021

                  HR

                  Službeni list Europske unije

                  L 258/28

         PROVEDBENA UREDBA KOMISIJE (EU) 2021/1190
         оd 15. srpnja 2021.
         o utvrđivanju tehničkih specifikacija zahtjeva u pogledu podataka za temu „primjena IKT-a i e-trgovina” za referentnu godinu 2022. u skladu s Uredbom (EU) 2019/2152 Europskog parlamenta i Vijeća
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/2152 Europskog parlamenta i Vijeća od 27. studenoga 2019. o europskim poslovnim statistikama i stavljanju izvan snage deset pravnih akata u području poslovnih statistika (1), a osobito njezin članak 7. stavak 1. i članak 17. stavak 6.,
         budući da:

                     (1)

                     Da bi se osigurala pravilna provedba teme „primjena IKT-a i e-trgovina” navedene u Prilogu I. Uredbi (EU) 2019/2152, Komisija bi trebala utvrditi varijable, mjernu jedinicu, statističku populaciju, klasifikacije i raščlambe te rok za dostavu podataka kako bi države članice proizvodile usporedive i usklađene podatke o primjeni IKT-a i e-trgovini.

                     (2)

                     Države članice trebale bi dostavljati izvješća o metapodacima i kvaliteti za nacionalne statističke poslovne registre i sve poslovne statistike. Stoga je potrebno odrediti modalitete, sadržaj i rokove dostave tih izvješća.

                     (3)

                     Mjere predviđene ovom Uredbom u skladu su s mišljenjem Odbora za europski statistički sustav,

               DONIJELA JE OVU UREDBU:

            Članak 1.
            Za temu „primjena IKT-a i e-trgovina” iz Priloga I. Uredbi (EU) 2019/2152 države članice dostavljaju podatke za referentnu godinu 2022. u skladu s tehničkim specifikacijama zahtjeva u pogledu podataka utvrđenima u Prilogu ovoj Uredbi.

            Članak 2.
            Godišnje izvješće o metapodacima za temu „primjena IKT-a i e-trgovina” iz Priloga I. Uredbi (EU) 2019/2152 dostavlja se Komisiji (Eurostatu) do 31. svibnja 2022.
            Godišnje izvješće o kvaliteti za temu „primjena IKT-a i e-trgovina” iz Priloga I. Uredbi (EU) 2019/2152 dostavlja se Komisiji (Eurostatu) do 5. studenoga 2022.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 15. srpnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 327, 17.12.2019., str. 1.

            PRILOG
            Tehničke specifikacije zahtjeva u pogledu podataka za temu „primjena IKT-a i e-trgovina”

                        Obvezno/neobvezno

                        Područje primjene (filtar)

                        Varijabla

                        Obvezne varijable

                                    i.

                                    za sva poduzeća:

                                    (1)

                                    glavna gospodarska djelatnost poduzeća u prethodnoj kalendarskoj godini

                                    (2)

                                    prosječan broj zaposlenika i samozaposlenih osoba u prethodnoj kalendarskoj godini

                                    (3)

                                    ukupna vrijednost prometa (bez PDV-a) u prethodnoj kalendarskoj godini

                                    (4)

                                    broj zaposlenika i samozaposlenih osoba ili postotak ukupnog broja zaposlenika i samozaposlenih osoba koji imaju pristup internetu u poslovne svrhe

                                    (5)

                                    zapošljavanje stručnjaka za IKT

                                    (6)

                                    omogućivanje svake vrste obuke u svrhu razvoja vještina u području IKT-a stručnjacima za IKT u prethodnoj kalendarskoj godini

                                    (7)

                                    omogućivanje svake vrste obuke u svrhu razvoja vještina u području IKT-a ostalim zaposlenim osobama u prethodnoj kalendarskoj godini

                                    (8)

                                    zapošljavanje ili pokušaj zapošljavanja stručnjaka za IKT u prethodnoj kalendarskoj godini

                                    (9)

                                    funkcije IKT-a (kao što su održavanje IKT infrastrukture, podrška za uredski softver, razvoj softvera/sustava poslovnog upravljanja i/ili internetskih rješenja i podrška za njih te sigurnost i zaštita podataka) koje obavljaju vlastiti zaposlenici (uključujući one zaposlene u matičnom poduzeću ili povezanim poduzećima) u prethodnoj kalendarskoj godini

                                    (10)

                                    funkcije IKT-a (kao što su održavanje IKT infrastrukture, podrška za uredski softver, razvoj softvera/sustava poslovnog upravljanja i/ili internetskih rješenja i podrška za njih te sigurnost i zaštita podataka) koje obavljaju vanjski dobavljači u prethodnoj kalendarskoj godini

                                    (11)

                                    upotreba industrijskih robota

                                    (12)

                                    upotreba uslužnih robota

                                    (13)

                                    primjena mjera kojima se u poduzeću utječe na sljedeće: količinu papira koji se upotrebljava za tiskanje i kopiranje

                                    (14)

                                    primjena mjera kojima se u poduzeću utječe na sljedeće: potrošnju energije IKT opreme

                                    (15)

                                    uzimanje u obzir učinaka IKT usluga ili IKT opreme na okoliš pri njihovu odabiru (npr. potrošnja energije)

                                    (16)

                                    odlaganje IKT opreme (kao što su računala, monitori, mobilni telefoni) prikupljanjem/recikliranjem elektroničkog otpada (uključujući prepuštanje takvog odlaganja trgovcu) nakon što se prestane upotrebljavati

                                    (17)

                                    zadržavanje IKT opreme (kao što su računala, monitori, mobilni telefoni) u poduzeću nakon što se prestane upotrebljavati (npr. za upotrebu kao rezervni dio, radi sprečavanja otkrivanja osjetljivih informacija)

                                    (18)

                                    prodaja, vraćanje unajmljene IKT opreme ili doniranje IKT opreme (kao što su računala, monitori, mobilni telefoni) nakon što se prestane upotrebljavati

                                    ii.

                                    za poduzeća sa zaposlenicima i samozaposlene osobe koje imaju pristup internetu u poslovne svrhe:

                                    (19)

                                    internetska veza: upotreba bilo koje vrste veze putem fiksne mreže

                                    (20)

                                    vođenje sastanaka na daljinu

                                    (21)

                                    daljinski pristup (putem računala ili prijenosnih uređaja kao što su pametni telefoni) zaposlenika sustavu e-pošte poduzeća

                                    (22)

                                    daljinski pristup (putem računala ili prijenosnih uređaja kao što su pametni telefoni) zaposlenika dokumentima poduzeća (kao što su datoteke, tablice, prezentacije, grafikoni, fotografije)

                                    (23)

                                    daljinski pristup (putem računala ili prijenosnih uređaja kao što su pametni telefoni) zaposlenika poslovnim aplikacijama ili softveru poduzeća (kao što su pristup računovodstvenim podacima, podacima o prodaji, narudžbama, sustavu za upravljanje odnosima s klijentima (osim aplikacija koje se upotrebljavaju za internu komunikaciju))

                                    (24)

                                    internetska prodaja robe ili usluga putem internetskih stranica ili aplikacija poduzeća (uključujući ekstranete) u prethodnoj kalendarskoj godini

                                    (25)

                                    internetska prodaja robe ili usluga putem internetskih stranica ili aplikacija za tržište e-trgovine kojima se koristi više poduzeća za trgovanje robom ili uslugama, u prethodnoj kalendarskoj godini

                                    (26)

                                    prodaja robe i usluga putem sustava EDI (primanje narudžbi putem elektroničke razmjene podataka) u prethodnoj kalendarskoj godini

                                    (27)

                                    primjena mjera za sigurnost IKT-a na IKT sustave poduzeća: autentifikacija čvrstom lozinkom (koja ispunjava uvjete kao što su minimalna duljina, upotreba brojeva i posebnih znakova i periodički se mijenja)

                                    (28)

                                    primjena mjera za sigurnost IKT-a na IKT sustave poduzeća: autentifikacija biometrijskim metodama koje se upotrebljavaju za pristup IKT sustavu poduzeća (kao što je autentifikacija na temelju otisaka prstiju, glasa, lica)

                                    (29)

                                    primjena mjera za sigurnost IKT-a na IKT sustave poduzeća: autentifikacija koja se temelji na kombinaciji najmanje dvaju mehanizama autentifikacije (npr. kombinacija korisničke lozinke, jednokratne lozinke (OTP), koda generiranog na sigurnosnom tokenu ili primljenog putem pametnog telefona, biometrijske metode (npr. otisci prstiju, glas, lice))

                                    (30)

                                    primjena mjera za sigurnost IKT-a na IKT sustave poduzeća: šifriranje podataka, dokumenata ili e-pošte

                                    (31)

                                    primjena mjera za sigurnost IKT-a na IKT sustave poduzeća: sigurnosno kopiranje podataka na odvojeno mjesto (uključujući sigurnosno kopiranje u oblaku)

                                    (32)

                                    primjena mjera za sigurnost IKT-a na IKT sustave poduzeća: kontrola pristupa mreži (upravljanje korisničkim pravima u mreži poduzeća)

                                    (33)

                                    primjena mjera za sigurnost IKT-a na IKT sustave poduzeća: VPN (virtualna privatna mreža koja privatnu mrežu proteže na javnu mrežu u svrhu osiguravanja sigurne razmjene podataka preko javne mreže)

                                    (34)

                                    primjena mjera za sigurnost IKT-a na IKT sustave poduzeća: sustav praćenja sigurnosti IKT-a koji omogućuje otkrivanje sumnjivih aktivnosti u IKT sustavima i o tome upozorava poduzeće, osim samostalnog antivirusnog softvera

                                    (35)

                                    primjena mjera za sigurnost IKT-a na IKT sustave poduzeća: vođenje datoteka zapisnika koje omogućuju analizu nakon sigurnosnih incidenata IKT-a

                                    (36)

                                    primjena mjera za sigurnost IKT-a na IKT sustave poduzeća: procjena rizika IKT-a, tj. periodična procjena vjerojatnosti i posljedica sigurnosnih incidenata IKT-a

                                    (37)

                                    primjena mjera za sigurnost IKT-a na IKT sustave poduzeća: testiranje sigurnosti IKT-a (kao što je testiranje propusnosti, testiranje sustava sigurnosnog uzbunjivanja, preispitivanje sigurnosnih mjera, testiranje pričuvnih sustava)

                                    (38)

                                    informiranje zaposlenika o njihovim obvezama u području sigurnosti IKT-a putem dobrovoljnog osposobljavanja ili interno dostupnih informacija (kao što su informacije na intranetu)

                                    (39)

                                    informiranje zaposlenika o njihovim obvezama u području sigurnosti IKT-a putem obveznih tečajeva osposobljavanja ili pregleda obveznog materijala

                                    (40)

                                    informiranje zaposlenika o njihovim obvezama u području sigurnosti IKT-a putem ugovora (kao što je ugovor o radu)

                                    (41)

                                    dostupnost dokumenata o mjerama, praksama ili postupcima za sigurnost IKT-a, kao što su dokumenti o sigurnosti IKT-a i povjerljivosti podataka, kojima su obuhvaćeni osposobljavanje zaposlenika u području IKT-a, mjere za sigurnost IKT-a, evaluacija mjera za sigurnost IKT-a, planovi za ažuriranje dokumenata za sigurnost IKT-a

                                    (42)

                                    sigurnosni incidenti IKT-a u prethodnoj kalendarskoj godini koji su doveli do sljedećih posljedica: nedostupnost IKT usluga zbog kvara hardvera ili softvera

                                    (43)

                                    sigurnosni incidenti IKT-a u prethodnoj kalendarskoj godini koji su doveli do sljedećih posljedica: nedostupnost IKT usluga zbog vanjskog napada, kao što su napadi ucjenjivačkim softverom, napadi uskraćivanjem usluga

                                    (44)

                                    sigurnosni incidenti IKT-a u prethodnoj kalendarskoj godini koji su doveli do sljedećih posljedica: uništavanje ili oštećenje podataka zbog kvara hardvera ili softvera

                                    (45)

                                    sigurnosni incidenti IKT-a u prethodnoj kalendarskoj godini koji su doveli do sljedećih posljedica: uništavanje ili oštećenje podataka zbog zaraze zlonamjernim softverom ili neovlaštenog upada

                                    (46)

                                    sigurnosni incidenti IKT-a u prethodnoj kalendarskoj godini koji su doveli do sljedećih posljedica: otkrivanje povjerljivih podataka zbog neovlaštenog upada, pharminga, phishinga, namjernih radnji zaposlenika

                                    (47)

                                    sigurnosni incidenti IKT-a u prethodnoj kalendarskoj godini koji su doveli do sljedećih posljedica: otkrivanje povjerljivih podataka zbog nenamjernih radnji zaposlenika

                                    (48)

                                    aktivnosti povezane sa sigurnošću IKT-a kao što su testiranje sigurnosti, osposobljavanje o sigurnosti IKT-a, rješavanje sigurnosnih incidenata IKT-a (isključujući nadogradnje programskih paketa) koje provode zaposlenici poduzeća (uključujući zaposlenike matičnog ili povezanog poduzeća)

                                    (49)

                                    aktivnosti povezane sa sigurnošću IKT-a, kao što su testiranje sigurnosti, osposobljavanje o sigurnosti IKT-a, rješavanje sigurnosnih incidenata IKT-a (isključujući nadogradnje programskih paketa) koje provode vanjski dobavljači

                                    (50)

                                    dostupnost osiguranja od sigurnosnih incidenata IKT-a

                                    iii.

                                    za poduzeća koja upotrebljavaju bilo koju vrstu internetske veze putem fiksne mreže:

                                    (51)

                                    ugovorom zajamčena najveća brzina preuzimanja pri najbržoj fiksnoj internetskoj vezi u rasponima: [0 Mbit/s, < 30 Mbit/s], [30 Mbit/s, < 100 Mbit/s], [100 Mbit/s, < 500 Mbit/s], [500 Mbit/s, < 1 Gbit/s], [≥ 1 Gbit/s]

                                    iv.

                                    za poduzeća koja održavaju sastanke na daljinu

                                    (52)

                                    postojanje smjernica o sigurnosti IKT-a za održavanje sastanaka putem interneta, kao što su zahtjev za lozinku, šifriranje s kraja na kraj

                                    (53)

                                    dostupnost smjernica u kojima se prednost daje sastancima putem interneta umjesto poslovnih putovanja

                                    v.

                                    za poduzeća koja imaju zaposlenike ili samozaposlene osobe s daljinskim pristupom sustavu e-pošte poduzeća

                                    (54)

                                    broj zaposlenika i samozaposlenih osoba ili postotak ukupnog broja zaposlenika i samozaposlenih osoba koji imaju pristup sustavu e-pošte poduzeća

                                    vi.

                                    za poduzeća koja imaju zaposlenike ili samozaposlene osobe s daljinskim pristupom dokumentima ili poslovnim aplikacijama ili softveru poduzeća

                                    (55)

                                    broj zaposlenika i samozaposlenih osoba ili postotak ukupnog broja zaposlenika i samozaposlenih osoba koji imaju pristup internetu u poslovne svrhe

                                    vii.

                                    za poduzeća koja imaju zaposlenike ili samozaposlene osobe s daljinskim pristupom sustavu e-pošte, dokumentima, poslovnim aplikacijama ili softveru poduzeća

                                    (56)

                                    postojanje smjernica o sigurnosti IKT-a za daljinski pristup, kao što su zahtjev za održavanje sastanaka na daljinu zaštićenih lozinkom, zabrana upotrebe javne bežične mreže za rad, upotreba VPN-a, zahtjevi u pogledu privatnosti podataka

                                    viii.

                                    za poduzeća koja su ostvarila internetsku prodaju u prethodnoj kalendarskoj godini:

                                    (57)

                                    vrijednost internetske prodaje robe ili usluga ili postotak ukupnog prometa ostvarenog internetskom prodajom robe i usluga, u prethodnoj kalendarskoj godini

                                    (58)

                                    postotak vrijednosti internetske prodaje ostvarene internetskom prodajom privatnim potrošačima (poduzeće potrošačima: „B2C”), u prethodnoj kalendarskoj godini

                                    (59)

                                    postotak vrijednosti internetske prodaje ostvarene prodajom drugim poduzećima (među poduzećima: „B2B”) i javnom sektoru (poduzeće tijelima javne vlasti: „B2G”), u prethodnoj kalendarskoj godini

                                    ix.

                                    za poduzeća koja su se bavila internetskom prodajom robe ili usluga putem internetskih stranica ili aplikacija poduzeća i putem internetskih stranica ili aplikacija za tržište e-trgovine kojima se koristi nekoliko poduzeća za trgovanje robom ili uslugama, u prethodnoj kalendarskoj godini:

                                    (60)

                                    postotak vrijednosti internetske prodaje robe ili usluga ostvarene prodajom putem internetskih stranica ili aplikacija poduzeća, u prethodnoj kalendarskoj godini

                                    (61)

                                    postotak vrijednosti internetske prodaje robe i usluga ostvarene prodajom putem stranica ili aplikacija za tržište e-trgovine kojima se koristi više poduzeća za trgovanje robom ili uslugama, u prethodnoj kalendarskoj godini

                                    x.

                                    za poduzeća koja su vršila prodaju robe ili usluga putem sustava vrste EDI, u prethodnoj kalendarskoj godini:

                                    (62)

                                    vrijednost prodaje robe ili usluga putem sustava EDI ili postotak ukupnog prometa ostvarenog prodajom robe i usluga putem sustava EDI, u prethodnoj kalendarskoj godini

                                    xi.

                                    za poduzeća koja su zaposlila ili pokušala zaposliti stručnjake za IKT u prethodnoj kalendarskoj godini:

                                    (63)

                                    slobodna radna mjesta za stručnjake za IKT koja je bilo teško popuniti

                                    xii.

                                    za poduzeća koja imaju dokumente o mjerama, praksama ili postupcima za sigurnost IKT-a:

                                    (64)

                                    poduzeće je zadnji put definiralo ili preispitalo mjere, praksu ili postupke u području sigurnosti IKT-a: u zadnjih 12 mjeseci, prije više od 12 i manje od 24 mjeseca, prije više od 24 mjeseca

                                    xiii.

                                    za poduzeća koja upotrebljavaju industrijske ili uslužne robote:

                                    (65)

                                    razlozi koji su utjecali na odluku o upotrebi robota u poduzeću: visoki troškovi rada

                                    (66)

                                    razlozi koji su utjecali na odluku o upotrebi robota u poduzeću: poteškoće pri zapošljavanju osoblja

                                    (67)

                                    razlozi koji su utjecali na odluku o upotrebi robota u poduzeću: poboljšanje sigurnosti na radu

                                    (68)

                                    razlozi koji su utjecali na odluku o upotrebi robota u poduzeću: osiguravanje visoke razine preciznosti ili standardizirane kvalitete procesa i/ili proizvedene robe i usluga

                                    (69)

                                    razlozi koji su utjecali na odluku o upotrebi robota u poduzeću: širenje raspona proizvoda ili usluga poduzeća

                                    (70)

                                    razlozi koji su utjecali na odluku o upotrebi robota u poduzeću: porezni ili drugi državni poticaji

                        Neobvezne varijable

                                    i.

                                    za poduzeća koja imaju zaposlenike i samozaposlene osobe koje imaju pristup internetu u poslovne svrhe:

                                    (1)

                                    broj zaposlenika i samozaposlenih osoba ili postotak ukupnog broja zaposlenika i samozaposlenih osoba koji se koriste prijenosnim uređajem dobivenim od poduzeća koji omogućuje spajanje na internet putem mobilnih telefonskih mreža u poslovne svrhe

                                    ii.

                                    za poduzeća koja su ostvarila internetsku prodaju, u prethodnoj kalendarskoj godini:

                                    (2)

                                    internetska prodaja kupcima koji se nalaze u matičnoj zemlji poduzeća, u prethodnoj kalendarskoj godini

                                    (3)

                                    internetska prodaja kupcima koji se nalaze u drugim državama članicama, u prethodnoj kalendarskoj godini

                                    (4)

                                    internetska prodaja kupcima koji se nalaze u ostatku svijeta, u prethodnoj kalendarskoj godini

                                    iii.

                                    za poduzeća koja su se bavila internetskom prodajom kupcima koji se nalaze u najmanje dva sljedeća zemljopisna područja: matična zemlja, druge države članice ili ostatak svijeta, u prethodnoj kalendarskoj godini:

                                    (5)

                                    postotak vrijednosti internetske prodaje ostvarene internetskom prodajom kupcima koji se nalaze u zemlji poduzeća, u prethodnoj kalendarskoj godini

                                    (6)

                                    postotak vrijednosti internetske prodaje ostvarene internetskom prodajom kupcima koji se nalaze u drugim državama članicama, u prethodnoj kalendarskoj godini

                                    (7)

                                    postotak vrijednosti internetske prodaje ostvarene internetskom prodajom kupcima koji se nalaze u ostatku svijeta, u prethodnoj kalendarskoj godini

                                    iv.

                                    za poduzeća koja su u ostvarila internetsku prodaju kupcima koji se nalaze u drugim državama članicama, u prethodnoj kalendarskoj godini:

                                    (8)

                                    poteškoće pri prodaji u drugim državama članicama: visoki troškovi isporuke ili povrata proizvoda, u prethodnoj kalendarskoj godini

                                    (9)

                                    poteškoće pri prodaji u drugim državama članicama: poteškoće povezane s rješavanjem pritužbi ili sporova, u prethodnoj kalendarskoj godini

                                    (10)

                                    poteškoće pri prodaji u drugim državama članicama: prilagodba označivanja proizvoda za prodaju u drugim državama članicama, u prethodnoj kalendarskoj godini

                                    (11)

                                    poteškoće pri prodaji u drugim državama članicama: nepoznavanje stranih jezika za komunikaciju s kupcima u drugim državama članicama, u prethodnoj kalendarskoj godini

                                    (12)

                                    poteškoće pri prodaji u drugim državama članicama: ograničenja od strane poslovnih partnera poduzeća u vezi s prodajom u određene države članice, u prethodnoj kalendarskoj godini

                                    (13)

                                    poteškoće pri prodaji u drugim državama članicama: poteškoće povezane sa sustavom PDV-a u drugim državama članicama (kao što su nejasnoće u vezi s primjenom PDV-a u različitim zemljama), u prethodnoj kalendarskoj godini

                                    v.

                                    za poduzeća sa slobodnim radnim mjestima za stručnjake za IKT koja je bilo teško popuniti, pri pokušaju zapošljavanja IKT stručnjaka, u prethodnoj kalendarskoj godini:

                                    (14)

                                    poteškoće pri zapošljavanju stručnjaka za IKT zbog nedovoljnog broja prijava, u prethodnoj kalendarskoj godini

                                    (15)

                                    poteškoće pri zapošljavanju stručnjaka za IKT zbog nedostatka relevantnih kvalifikacija kandidata u području IKT-a stečenih obrazovanjem i/ili obukom, u prethodnoj kalendarskoj godini

                                    (16)

                                    poteškoće pri zapošljavanju stručnjaka za IKT zbog nedostatka radnog iskustva kandidata, u prethodnoj kalendarskoj godini

                                    (17)

                                    poteškoće pri zapošljavanju stručnjaka za IKT zbog prevelikih očekivanja kandidata u pogledu plaće, u prethodnoj kalendarskoj godini

                                    vi.

                                    za poduzeća koja imaju industrijske ili uslužne robote:

                                    (18)

                                    broj industrijskih i uslužnih robota koje poduzeće upotrebljava

                        Mjerna jedinica

                        Apsolutni iznosi, osim za obilježja koja se odnose na promet u nacionalnoj valuti (u tisućama) ili postotak (ukupnog) prometa

                        Statistička populacija

                           Uključene djelatnosti:

                        Područja od C do J, od L do N i skupina 95.1. NACE-a

                           Obuhvat prema razredu veličine:

                        Poduzeća s 10 ili više zaposlenika i samozaposlenih osoba. Podaci o poduzećima s manje od 10 zaposlenika i samozaposlenih osoba mogu se navesti, ali nisu obvezni

                        Raščlambe

                           Raščlamba po djelatnostima

                           za izračun nacionalnih agregata:

                                    —

                                    agregati područja i skupina NACE-a C + D + E + E + F + G + H + I + J + L + M + N + 95.1, D + E

                                    —

                                    područja NACE-a: C, F, G, H, I, J, L, M, N

                                    —

                                    odjeljci NACE-a: 47, 55

                                    —

                                    agregati odjeljaka NACE-a: 10 + 11 + 12 + 13 + 14 + 15 + 16 + 17 + 18, 19 + 20 + 21 + 22 + 23, 24 + 25, 26 + 27 + 28 + 29 + 30 + 31 + 32 + 33

                                    —

                                    agregat odjeljaka i skupina: 26.1 + 26.2 + 26.3 + 26.4 + 26.8 + 46.5 + 58.2 + 61 + 62 + 63.1 + 95.1

                           za doprinos samo europskim ukupnim vrijednostima

                                    —

                                    područja NACE-a: D, E

                                    —

                                    odjeljci NACE-a: 19, 20, 21, 26, 27, 28, 45, 46, 61, 72, 79

                                    —

                                    skupina NACE-a: 95.1

                                    —

                                    agregati odjeljaka NACE-a: 10 + 11 + 12, 13 + 14 + 15, 16 + 17 + 18, 22 + 23, 29 + 30, 31 + 32 + 33, 58 + 59 + 60, 62 + 63, 69 + 70 + 71, 73 + 74 + 75, 77 + 78 + 80 + 81 + 82

                           Razred veličine broja zaposlenika i samozaposlenih osoba: 10+, 10–49, 50–249, 250+; neobvezno: 0–9, 0–1, 2–9

                        Rok za dostavu podataka

                        5. listopada 2022.


title: Provedbena uredba Komisije (EU) 2021/1191 оd 19. srpnja 2021. o produljenju odobrenja aktivne tvari klopiralid u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011 (Tekst značajan za EGP)

text:
                  20.7.2021

                  HR

                  Službeni list Europske unije

                  L 258/37

         PROVEDBENA UREDBA KOMISIJE (EU) 2021/1191
         оd 19. srpnja 2021.
         o produljenju odobrenja aktivne tvari klopiralid u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 20. stavak 1.,
         budući da:

                     (1)

                     Direktivom Komisije 2006/64/EZ (2) klopiralid je uvršten u Prilog I. Direktivi Vijeća 91/414/EEZ (3) kao aktivna tvar.

                     (2)

                     Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).

                     (3)

                     Odobrenje aktivne tvari klopiralid, kako je navedena u dijelu A Priloga Provedbenoj uredbi Komisije (EU) br. 540/2011, istječe 30. travnja 2022.

                     (4)

                     Zahtjev za produljenje odobrenja aktivne tvari klopiralid podnesen je u skladu s člankom 1. Provedbene uredbe Komisije (EU) br. 844/2012 (5) u roku predviđenom tim člankom.

                     (5)

                     Podnositelj zahtjeva dostavio je dodatnu dokumentaciju u skladu sa zahtjevima iz članka 6. Provedbene uredbe (EU) br. 844/2012. Država članica izvjestiteljica utvrdila je da je zahtjev potpun.

                     (6)

                     Država članica izvjestiteljica nakon savjetovanja s državom članicom suizvjestiteljicom pripremila je nacrt izvješća o ocjeni produljenja i dostavila ga 31. svibnja 2017. Europskoj agenciji za sigurnost hrane („Agencija”) i Komisiji.

                     (7)

                     Agencija je sažetak dodatne dokumentacije učinila dostupnim javnosti. Isto tako, Agencija je nacrt izvješća o ocjeni produljenja dostavila podnositelju zahtjeva i državama članicama na podnošenje primjedbi te je o njemu pokrenula javno savjetovanje. Agencija je primljene primjedbe proslijedila Komisiji.

                     (8)

                     Agencija je 6. srpnja 2018. Komisiji dostavila zaključak (6) o tome može li se pretpostaviti da klopiralid ispunjava mjerila za odobravanje iz članka 4. Uredbe (EZ) br. 1107/2009. Komisija je 24. ožujka 2021. Stalnom odboru za bilje, životinje, hranu i hranu za životinje dostavila izvješće o produljenju odobrenja i nacrt uredbe za klopiralid.

                     (9)

                     S obzirom na kriterije za utvrđivanje svojstava endokrine disrupcije uvedene Uredbom Komisije (EU) 2018/605 (7), zaključak je Agencije, na temelju znanstvenih dokaza, da je vrlo malo vjerojatno da je klopiralid endokrini disruptor jer nisu opaženi toksični učinci na endokrine organe. Komisija stoga zaključuje da se klopiralid ne treba smatrati tvari sa svojstvima endokrine disrupcije.

                     (10)

                     Komisija je pozvala podnositelja zahtjeva da podnese primjedbe na zaključak Agencije te, u skladu s člankom 14. stavkom 1. trećim podstavkom Provedbene uredbe (EU) br. 844/2012, na izvješće o produljenju odobrenja. Podnositelj zahtjeva podnio je primjedbe na nacrt izvješća o produljenju odobrenja, koje su pomno razmotrene.

                     (11)

                     Za jednu ili više reprezentativnih uporaba najmanje jednog sredstva za zaštitu bilja koje sadržava klopiralid utvrđeno je da su mjerila za odobravanje predviđena člankom 4. Uredbe (EZ) br. 1107/2009 ispunjena.

                     (12)

                     Procjena rizika za produljenje odobrenja aktivne tvari klopiralid temelji se na reprezentativnim uporabama te tvari kao herbicida na ozimim žitaricama i travnjacima. Iako s obzirom na tu procjenu rizika nije potrebno zadržati ograničenje za uporabu te tvari isključivo kao herbicida, potrebno je, u skladu s člankom 14. stavkom 1. Uredbe (EZ) br. 1107/2009 u vezi s njezinim člankom 6. te s obzirom na postojeća znanstvena i tehnička saznanja, utvrditi određene uvjete i ograničenja. Posebno je primjereno zatražiti dodatne potvrdne informacije.

                     (13)

                     Provedbenu uredbu (EU) br. 540/2011 trebalo bi stoga na odgovarajući način izmijeniti.

                     (14)

                     Provedbenom uredbom Komisije (EU) 2021/566 (8) rok važenja odobrenja za klopiralid produljen je do 30. travnja 2022. kako bi se postupak produljenja mogao završiti prije isteka roka važenja odobrenja te aktivne tvari. Međutim, budući da je odluka o produljenju odobrenja donesena prije novog datuma isteka odobrenja, ova bi se Uredba trebala početi primjenjivati prije tog datuma.

                     (15)

                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Produljenje odobrenja aktivne tvari
            Odobrenje aktivne tvari klopiralid produljuje se kako je utvrđeno u Prilogu I.

            Članak 2.
            Izmjene Provedbene uredbe (EU) br. 540/2011
            Prilog Provedbenoj uredbi (EU) br. 540/2011 mijenja se u skladu s Prilogom II. ovoj Uredbi.

            Članak 3.
            Stupanje na snagu i datum primjene
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 1. listopada 2021.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 19. srpnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 309, 24.11.2009., str. 1.

            (2)  Direktiva Komisije 2006/64/EZ od 18. srpnja 2006. o izmjeni Direktive Vijeća 91/414/EEZ radi uvrštenja klopiralida, ciprodinila, fosetila i trineksapaka kao aktivnih tvari (SL L 206, 27.7.2006., str. 110.).

            (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).

            (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

            (5)  Provedbena uredba Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (SL L 252, 19.9.2012., str. 26.).

            (6)  EFSA Journal 2018.; 16(8):5389. Dostupno na internetu: www.efsa.europa.eu.

            (7)  Uredba Komisije (EU) 2018/605 od 19. travnja 2018. o izmjeni Priloga II. Uredbi (EZ) br. 1107/2009 utvrđivanjem znanstvenih kriterija za određivanje svojstava endokrine disrupcije (SL L 101, 20.4.2018., str. 33.).

            (8)  Provedbena uredba Komisije (EU) 2021/566 оd 30. ožujka 2021. o izmjeni Provedbene uredbe (EU) br. 540/2011 u pogledu produljenja roka važenja odobrenja aktivnih tvari abamektin, Bacillus subtilis (Cohn 1872) soj QST 713, Bacillus thuringiensis subsp. Aizawai sojevi ABTS-1857 i GC-91, Bacillus thuringiensis subsp. Israeliensis (serotip H-14) soj AM65-52, Bacillus thuringiensis subsp. Kurstaki sojevi ABTS 351, PB 54, SA 11, SA12 i EG 2348, Beauveria bassiana sojevi ATCC 74040 i GHA, klodinafop, klopiralid, Cydia pomonella Granulovirus (CpGV), ciprodinil, diklorprop-P, fenpiroksimat, fosetil, mepanipirim, Metarhizium anisopliae (var. anisopliae) soj BIPESCO 5/F52, metkonazol, metrafenon, pirimikarb, Pseudomonas chlororaphis soj MA342, pirimetanil, Pythium oligandrum M1, rimsulfuron, spinosad, Streptomyces K61 (prije „S. griseoviridis”), Trichoderma asperellum (prije „T. harzianum”) sojevi ICC012, T25 i TV1, Trichoderma atroviride (prije „T. harzianum”) soj T11, Trichoderma gamsii (prije „T. viride”) soj ICC080, Trichoderma harzianum sojevi T-22 i ITEM 908, triklopir, trineksapak, tritikonazol i ziram (SL L 118, 7.4.2021., str. 1.).

            PRILOG I.

                        Uobičajeni naziv, identifikacijski brojevi

                        Kemijski naziv prema IUPAC-u

                        Čistoća  (1)

                        Datum odobrenja

                        Prestanak odobrenja

                        Posebne odredbe

                        Klopiralid
                        CAS br. 1702-17-6
                        CIPAC br. 455

                        3,6-diklorpiridin-2-karboksilna kiselina odnosno 3,6-diklorpikolinska kiselina

                        ≥ 950 g/kg

                        1. listopada 2021.

                        30. rujna 2036.

                        Pri primjeni jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o produljenju odobrenja za aktivnu tvar klopiralid, a posebno njegovi dodaci I. i II.
                        U toj ukupnoj ocjeni države članice moraju obratiti posebnu pozornost na sljedeće:

                                    —

                                    specifikaciju komercijalno proizvedenog tehničkog materijala,

                                    —

                                    sigurnost korisnika sredstva, pri čemu treba osigurati da je uvjetima uporabe propisana primjena odgovarajućih osobnih zaštitnih sredstava,

                                    —

                                    moguću prisutnost ostataka klopiralida u kulturama u plodoredu,

                                    —

                                    mogući prijenos ostataka klopiralida kompostom ili gnojivom dobivenim od životinja čija hrana potječe s tretiranih područja, kako se ne bi nanijela šteta podložnim usjevima,

                                    —

                                    zaštitu podzemnih voda u osjetljivim područjima.

                              Uvjeti uporabe prema potrebi uključuju mjere za smanjenje rizika.
                        Podnositelj zahtjeva Komisiji, državama članicama i Agenciji mora dostaviti potvrdne informacije o učinku postupaka pročišćavanja vode na vrstu ostataka prisutnih u vodi za piće.
                        Podnositelj zahtjeva dužan je te informacije dostaviti u roku od dvije godine od donošenja smjernica za ocjenu učinka postupaka pročišćavanja vode na vrstu ostataka prisutnih u površinskim i podzemnim vodama.

               (1)  Dodatni podaci o identifikaciji i specifikaciji aktivne tvari dostupni su u izvješću o produljenju odobrenja.

            PRILOG II.
            Prilog Provedbenoj uredbi (EU) br. 540/2011 mijenja se kako slijedi:

                        (1)

                        u dijelu A briše se unos 129. za klopiralid;

                        (2)

                        u dijelu B dodaje se sljedeći unos:

                                    Broj

                                    Uobičajeni naziv, identifikacijski brojevi

                                    Kemijski naziv prema IUPAC-u

                                    Čistoća  (1)

                                    Datum odobrenja

                                    Prestanak odobrenja

                                    Posebne odredbe

                                    „147.

                                    Klopiralid
                                    CAS br. 1702-17-6
                                    CIPAC br. 455

                                    3,6-diklorpiridin-2-karboksilna kiselina odnosno 3,6-diklorpikolinska kiselina

                                    ≥ 950 g/kg

                                    1. listopada 2021.

                                    30. rujna 2036.

                                    Pri primjeni jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o produljenju odobrenja za aktivnu tvar klopiralid, a posebno njegovi dodaci I. i II.
                                    U toj ukupnoj ocjeni države članice moraju obratiti posebnu pozornost na sljedeće:

                                                —

                                                specifikaciju komercijalno proizvedenog tehničkog materijala,

                                                —

                                                sigurnost korisnika sredstva, pri čemu treba osigurati da je uvjetima uporabe propisana primjena odgovarajućih osobnih zaštitnih sredstava,

                                                —

                                                moguću prisutnost ostataka klopiralida u kulturama u plodoredu,

                                                —

                                                mogući prijenos ostataka klopiralida kompostom ili gnojivom dobivenim od životinja čija hrana potječe s tretiranih područja, kako se ne bi nanijela šteta podložnim usjevima,

                                                —

                                                zaštitu podzemnih voda u osjetljivim područjima.

                                          Uvjeti uporabe prema potrebi uključuju mjere za smanjenje rizika.
                                    Podnositelj zahtjeva Komisiji, državama članicama i Agenciji mora dostaviti potvrdne informacije o učinku postupaka pročišćavanja vode na vrstu ostataka prisutnih u vodi za piće.
                                    Podnositelj zahtjeva dužan je te informacije dostaviti u roku od dvije godine od donošenja smjernica za ocjenu učinka postupaka pročišćavanja vode na vrstu ostataka prisutnih u površinskim i podzemnim vodama.

               (1)  Dodatni podaci o identifikaciji i specifikaciji aktivne tvari dostupni su u izvješću o produljenju odobrenja.”